Emilian Timon Kobelo (amezaliwa Mwananyamala, Dar es Salaam, 23 Novemba 1987) ni mwigizaji, mtunzi wa hadithi, mwongozaji, mhariri wa filamu na mpiga picha kutoka nchini Tanzania. Anafahamika zaidi kwa uhusika wake wa Kobelo Chapombe ambao hucheza kama mraibu wa pombe. Emilian Timon Kobelo ni mtoto wa kwanza kuzaliwa katika famila ya watoto wanne waliozaliwa kati ya Timon Emilian Edward na Christina Stanford Senyagwa. Mwaka wa 2002 alijiunga na kikundi cha sanaa kilichoitwa 'Upendo Art Group.' Alitumikia sanaa yao kwa takribani miaka minne. Mwaka wa 2006, alitoka kundini kisha akajiunga na Baba Watoto Youth Center. Mwaka wa 2008, alishiriki filamu mbili ambazo ziliandaliwa na kundi hilo. Ilipotimu mwaka 2010, Kobelo na Bakari Salumu walifanya filamu mbili , Giza la Moyo - iliandikwa na Bakari Salumu. 2011 walirudi tena na kazi yao iliyoitwa Wizard of Heart iliandikwa na Kobelo. Kazi hiyo ilisambazwa na Steps Entertainment. Mwaka wa 2014, alijiunga na kampuni ya Macho Media iliyokuwa chini ya Musa Yusuph Mahenge (Kitale).